**ΒΙΟΓΡΑΦΙΚΑ ΕΙΔΗ**

**Α.Συστατική επιστολή**

Η συστατική επιστολή, ως ένα είδος επιστολογραφίας, χωρίς να ανήκει στα βιογραφικά είδη, σχετίζεται άμεσα με αυτά, γιατί, όπως και τα αυτοβιογραφικά σημειώματα, έχει πληροφοριακό χαρακτήρα και συντάσσεται για να εξυπηρετήσει πρακτικές ανάγκες. Διαφέρει από αυτά, γιατί στις συστατικές επιστολές ο συντάκτης είναι πρόσωπο διαφορετικό από τον βιογραφούμενο.

**• Σκοπός:**

Με τη συστατική επιστολή ο συντάκτης της (πρόσωπο με βαρύνουσα γνώμη) βεβαιώνει ότι ένα πρόσωπο διαθέτει (ή δεν διαθέτει) τα απαραίτητα προσόντα για τον σκοπό που επιδιώκει (π.χ. για την ανάληψη μιας επαγγελματικής θέσης, για υποτροφία κ.λπ.).

**• Δομή:**

Διατηρεί όλα τα δομικά χαρακτηριστικά μιας επίσημης επιστολής (επιμελημένο λεξιλόγιο, προσφώνηση, χαιρετισμός, τόπος, ημερομηνία). Και έχει συνήθως την ακόλουθη μορφή:

**– Προλογικά: α) Ο συντάκτης της επιστολής αναφέρει πόσο καλά και πόσο καιρό γνωρίζει τον ενδιαφερόμενο ή β) Προτάσσει τη γενική θέση του.**

**– Ανάπτυξη: Αναλύει τα προσόντα ή τα ελαττώματα του υποψηφίου. Γίνεται επιλεκτική**

**αναφορά σε συγκεκριμένα γεγονότα-στοιχεία της ζωής ενός ατόμου. Περιέχει έναν**

**σύντομο χαρακτηρισμό.**

**– Επιλογικά: Συνιστά ή αποτρέπει την πρόσληψη.**

**– Εξωτερικά Στοιχεία: οι προσφωνήσεις της στην αρχή και στο τέλος (Κύριε..., Αγαπητέ συνάδελφε..., Με τιμή, Φιλικά κ.λπ.).**

**• Ύφος:**

Η συστατική επιστολή απευθύνεται σε ένα άτομο που δεν γνωρίζει προσωπικά, γι’ αυτό το ύφος της οφείλει να είναι τυπικό, επίσημο και φροντισμένο (γιατί αποτελεί υπηρεσιακού χαρακτήρα έγγραφο, που απευθύνεται σε εργοδότες, εκπαιδευτικά ιδρύματα κ.λπ.), ώστε να πείθει για την αντικειμενικότητα του συντάκτη της.

**• Τόνος:**

Η συστατική επιστολή **είναι θετική, αρνητική, ουδέτερη**, με τις διαβαθμίσεις της, ανάλογα με τη γνώμη και τα συναισθήματα του συντάκτη της.

**Για παράδειγμα:**

Αγαπητέ κ. συνάδελφε,

Ο κ. Ν. Π. υπήρξε φοιτητής μου κατά το πανεπιστημιακό έτος 1997 – 98. Η επίδοσή του στις

εξετάσεις του μαθήματος ήταν καλή. Δείχνει διάθεση για μάθηση και προσπαθεί να ανταποκριθεί με επιτυχία στις φοιτητικές του υποχρεώσεις. Νομίζω ότι, αν δεχτείτε την εγγραφή του, στο μεταπτυχιακό σας τμήμα, θα ενθαρρύνετε τη διάθεσή του αυτή.

Με εκτίμηση

Αθήνα, 15/12/1999

**α. Συστατική επιστολή και βιογραφικό σημείωμα**

Πρόκειται για δύο κειμενικά είδη, τα οποία συνδέονται στενά, καθώς θέμα τους αποτελεί η καταγραφή των δεξιοτήτων, κλίσεων, εμπειριών ενός ατόμου για την κατάληψη μιας θέσης, για τη λήψη μιας υποτροφίας κ.λπ**. Η συστατική επιστολή διαφέρει από το βιογραφικό σημείωμα, γιατί ο συντάκτης της δεν είναι το ίδιο το ενδιαφερόμενο πρόσωπο**. Επομένως, πρέπει να υπάρχει μεγαλύτερη **αντικειμενικότητα** από ό,τι στο βιογραφικό σημείωμα. Επιπλέον, η συστατική επιστολή συγκεντρώνει το ενδιαφέρον της σε ένα μέρος της ζωής του αναφερόμενου και όχι στο σύνολο της δράσης του (όπως ένα βιογραφικό σημείωμα).

Συχνά, βέβαια, στο βιογραφικό σημείωμα μπορεί να επισυνάπτεται συστατική επιστολή (σφραγισμένη ή μη).

**ΕΡΓΑΣΙΑ 1**

**Πληροφορηθήκατε ότι η Μαθηματική Εταιρεία ζητά συνεργασία με μαθητές της Β ́ Λυκείου, που αριστεύουν στα Μαθηματικά, για τη διόρθωση και τη σύνταξη ερωτήσεων και ασκήσεων στην ύλη της Α ́ Λυκείου. Να γράψετε:**

**α) το αυτοβιογραφικό σας σημείωμα, για να εξασφαλίσετε τη συνεργασία με τη Μαθηματική Εταιρεία, αλλά και**

**β) τη συστατική επιστολή ενός καθηγητή σας, υποθέτοντας ότι ο καθηγητής στον οποίο απευθυνθήκατε σας υπέδειξε να τη γράψετε μόνοι σας κι εκείνος απλώς θα την ελέγξει και θα την υπογράψει.**

**β. Χαρακτηρισμός της συστατικής επιστολής.** Μια συστατική επιστολή, ανάλογα με τον σκοπό, το περιεχόμενο και το ύφος του συντάκτη της, μπορεί να χαρακτηριστεί **φιλική-επίσημη, θετική-αρνητική, ουδέτερη, θερμή.** Με τη συστατική επιστολή, ο συντάκτης βεβαιώνει τον παραλήπτη της για την αξία, την προσωπικότητα και τα ιδιαίτερα χαρακτηριστικά της εργασίας ενός υποψηφίου. Η χρήση ενός συγκεκριμένου ύφους (επίσημο, τυπικό) σ’ αυτού του είδους τις επιστολές, ανεξάρτητα από το περιεχόμενο (θετικό ή αρνητικό), έχει ως σκοπό να πείσει για την αντικειμενικότητα, την αξιοπιστία και την ευθυκρισία του γράφοντος.

**ΕΡΓΑΣΙΑ 2**

**Ως διευθυντής του εκδοτικού οίκου, όπου εργάζεστε, χρειάζεται να συντάξετε δύο συστατικές επιστολές για δύο αντίστοιχες θέσεις εργασίας που διεκδικεί ένας εργαζόμενος στην επιχείρηση. Πρόκειται για έναν προγραμματιστή υπολογιστών, που έχει ειδικές σπουδές και μεγάλη εμπειρία, είναι γλωσσομαθής και ευφυής, αλλά είναι ευερέθιστος, απότομος στη συμπεριφορά του και ακατάστατος στο γραφείο του. Εφόσον η μία θέση αφορά εργασία, χωρίς στενούς συνεργάτες, ενώ η άλλη απαιτεί συνεργασία, ομαδική προσπάθεια και υπομονή, η μία επιστολή πρέπει να είναι ιδιαίτερα θερμή, ενώ η άλλη συγκρατημένη. Να συνθέσετε τις δύο αντίστοιχες συστατικές επιστολές.**

**Β.Ο πρακτικός σκοπός ενός (αυτο)βιογραφικού σημειώματος (curriculum vitae)**

**ΕΡΓΑΣΙΑ 3**

**Πώς θα συντάσσατε το αυτοβιογραφικό σας σημείωμα στην περίπτωση που θέλατε:**

α) να προβάλλετε τις επιδόσεις σας, ώστε να επιτύχετε τη λήψη υποτροφίας από το Ι.Κ.Υ. (Ίδρυμα Κρατικών Υποτροφιών) για συνέχιση των σπουδών σας σε μεταπτυχιακό επίπεδο;

β) Να αναφέρετε εκτός από τις επιδόσεις σας και κοινωνικά κριτήρια (εντοπιότητα, σπουδές άλλων μελών οικογένειας, οικονομική κατάσταση οικογένειας κ.λπ.), ώστε να επιτύχετε τη μετεγγραφή σας σε Πανεπιστήμιο πλησιέστερο στον τόπο διαμονής σας;

**Να συνθέσετε τα αντίστοιχα αυτοβιογραφικά σας σημειώματα.**

**ΕΡΓΑΣΙΑ 4**

**Πώς θα συντάσσατε το αυτοβιογραφικό σας σημείωμα στην περίπτωση που θέλατε να προσληφθείτε:**

α) σε έναν δημόσιο οργανισμό, για τον οποίο βασικά κριτήρια επιλογής, εκτός από τα τυπικά προσόντα (βαθμός απολυτηρίου Λυκείου/πτυχίου, ξένες γλώσσες, επαγγελματική εμπειρία/προϋπηρεσία) είναι και κοινωνικά κριτήρια (εντοπιότητα, αριθμός μελών οικογένειας, προβλήματα υγείας κ.λπ.),

β) σε μία ιδιωτική επιχείρηση, η οποία ενδιαφέρεται, κυρίως, για την επαγγελματική σας εμπειρία και δευτερευόντως για τα τυπικά σας προσόντα;

**Να γράψετε τα αντίστοιχα αυτοβιογραφικά σας σημειώματα.**

**ΕΡΓΑΣΙΑ 5**

Σε μία εφημερίδα διαβάζετε την εξής αγγελία:

Γνωστός εκδοτικός οίκος αναζητεί μαθητές Λυκείου απ’ όλη την Ελλάδα ως συνεργάτες στη σύνταξη και μετάφραση σχολικών εφημερίδων και περιοδικών από διάφορες ευρωπαϊκές χώρες.

**Να γράψετε το βιογραφικό σας σημείωμα, για να το στείλετε στον εκδοτικό οίκο**